Diari Oficial de la Generalitat Valenciana


Sumari del DOGV 5340, del 06-09-2006 (2006/10398)

ORDRE d'1 de setembre de 2006, de la Conselleria d'Economia, Hisenda i Ocupació, per la qual es convoquen subvencions públiques destinades a la realització d'accions complementàries i d'acompanyament a la formació, en desplegament del Reial Decret 1.046/2003, d'1 d'agost, pel qual es regula el Subsistema de Formació Professional Contínua.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5340

Data del DOGV
:   06-09-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/10006


Data del document
:   01-09-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * sindicat
    * economia social
    * professió independent
    * formació en el lloc de treball
    * suport econòmic
    * formació professional
    * associació professional
    * ajuda a l'ocupació
    * cooperativa
    * organització patronal
    * ajuda pública

ORDRE d'1 de setembre de 2006, de la Conselleria d'Economia, Hisenda i Ocupació, per la qual es convoquen subvencions públiques destinades a la realització d'accions complementàries i d'acompanyament a la formació, en desplegament del Reial Decret 1.046/2003, d'1 d'agost, pel qual es regula el Subsistema de Formació Professional Contínua. [2006/F10169]  
El Pla Valencià de Formació Professional estableix que la formació professional contínua ha de contribuir a l'adquisició de nous coneixements i al reciclatge permanent per a aconseguir així una major promoció i integració social dels treballadors i una major competitivitat de les empreses de la Comunitat Valenciana. Aquest objectiu es pretén aconseguir amb el concurs i la responsabilitat compartida de l'administració i els agents socials, i la col·laboració entre empreses i institucions de formació.  
La present ordre desplega en l'exercici 2006 allò que s'ha previst sobre accions complementàries i d'acompanyament per a la formació de treballadors en el Reial Decret 1.046/2003, d'1 d'agost (BOE núm. 219, de 12 de setembre), i en l'Ordre TAS/2.782/2004, de 30 de juliol (BOE núm. 197 de 16 d'agost), i estableix el procediment perquè el Servici Valencià d'Ocupació i Formació atorgue subvencions destinades a les organitzacions i les entitats previstes en aquesta, i es contempla, així mateix, el finançament pertinent, que es troba cofinançat pel Fons Social Europeu.  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, consultades les organitzacions sindicals i empresarials més representatives, escoltat el Consell Valencià de Formació Professional  
ORDENE  
Article 1. Objecte de la present norma  
1. La present ordre té com a objecte regular la convocatòria d'ajudes durant l'exercici 2006, en l'àmbit de la Comunitat Valenciana, per a la concessió de les subvencions públiques per a la realització d'accions complementàries i d'acompanyament a la formació, en desplegament del Reial Decret 1.046/2003, d'1 d'agost, pel qual es regula el Subsistema de Formació Professional Contínua, i de l'Ordre TAS/2.782/2004, de 30 de juliol, per la qual s'estableixen les bases reguladores de la concessió de subvencions públiques destinades a la realització de les accions complementàries i d'acompanyament a la formació.  
2. La gestió de les ajudes previstes en la present ordre correspondrà al Servici Valencià d'Ocupació i Formació (d'ara endavant SERVEF).  
Article 2. Finançament de les accions complementàries i d'acompanyament a la formació  
Les accions complementàries i d'acompanyament a la formació regulades en aquesta ordre es finançaran per un import màxim de 600.000 euros a càrrec del subprograma pressupostari 322.52 Formació professional ocupacional i contínua, línia T5643000, inclosa en el pressupost del SERVEF per al present exercici.  
Article 3. Entitats beneficiàries i límits de participació  
1. Podran ser beneficiàries de les subvencions regulades en la present ordre les empreses, les entitats o les organitzacions, amb domicili social a la Comunitat Valenciana, que reunisquen les condicions descrites en l'apartat seté de l'Ordre TAS/2.782/2004, i que observant les bases i els criteris establits, s'ajusten a les accions finançables i els requisits que regula la present convocatòria.   
2. Aquelles entitats que no tingueren acreditada una plantilla mitjana, almenys, de cinc treballadors no podran sol·licitar més d'una acció en aquesta convocatòria.   
En tot cas, una mateixa entitat no podrà ser sol·licitant de més de tres accions, ni se li podran concedir més de dues accions.  
L'incompliment de qualsevol d'aquests límits implicarà, per al sol·licitant que l'haja superat, la denegació del projecte o dels projectes que hagen sigut sol·licitats en últim lloc. Si els projectes tingueren la mateixa data de presentació, es denegarà el projecte o els projectes registrats en últim lloc.   
S'entendrà per plantilla mitjana d'una entitat a l'efecte d'aquesta convocatòria, la mitjana del nombre de treballadors assalariats que cotitzen a la Seguretat Social pel concepte de formació professional, en el període de juliol a desembre de 2005, ambdós inclusivament.   
3. L'entitat sol·licitant haurà d'acreditar experiència en la realització de treballs, semblants o relacionats amb el proposat, així com haver realitzat en els tres últims anys un volum de negoci o haver disposat d'un pressupost no inferior a 300.000 euros.  
4. Independentment del nombre de projectes en què actue com a sol·licitant, una mateixa entitat no podrà proposar la seua col·laboració com a participant en més de quatre sol·licituds en aquesta convocatòria. L'incompliment d'aquest límit implicarà la denegació del projecte o dels projectes que hagen sigut sol·licitats en últim lloc. Si els projectes tingueren la mateixa data de presentació, es denegarà el projecte o els projectes registrats en últim lloc.  
A l'efecte d'aquesta limitació, no es tindran en compte aquelles entitats la participació de les quals es limite a les jornades de difusió del projecte ni les entitats que participen en la negociació col·lectiva de l'àmbit sectorial que puga ser objecte d'anàlisi o estudi en qualsevol de les accions finançables de la present convocatòria.  
Article 4. Accions finançables  
Les accions finançables a càrrec de la present ordre hauran de ser accions d'estudi i d'investigació en l'àmbit territorial de la Comunitat Valenciana dirigides a:  
1. L'establiment de models i canals específics per a la promoció i difusió selectiva, en funció dels usuaris destinataris, de les ferramentes, metodologies, sistemes de gestió, anàlisi d'aspectes concrets, instruments formatius i, en general, materials existents en l'àmbit de la formació contínua a la Comunitat Valenciana, i procurar la sistematització i la normalització d'aquesta difusió.   
2. L'elaboració de ferramentes i metodologies de caràcter innovador relacionades amb l'orientació professional de treballadors ocupats i el procés decisional per a la seua participació en les accions de formació contínua en funció del seu perfil professional i les necessitats i la dinàmica dels sectors productius en què s'enclave la seua activitat.  
Així mateix, seran subvencionables accions dirigides a l'orientació, l'assessorament i el suport als treballadors en matèria de formació contínua, de manera que partint de l'elaboració d'un dossier de competències professionals es definisquen les seues necessitats formatives, en consideració a les activitats que generen o puguen generar ocupació.  
Article 5. Jornades tècniques de difusió dels productes finals  
1. Els projectes podran incloure la realització d'una jornada tècnica que tinga com a objecte la difusió del resultat de l'acció subvencionada.  
Aquells projectes que incloguen la celebració d'una jornada tècnica de difusió hauran de comprometre la seua realització en la sol·licitud, d'acord amb les prescripcions tècniques que es publiquen en la pàgina web del SERVEF.  
Durant la realització de les jornades de difusió, les entitats que desenvolupen el projecte hauran de presentar la metodologia, els resultats finals a les empreses, les entitats i el personal tècnic relacionats amb la temàtica i l'àmbit de l'acció.  
2. En qualsevol cas, l'efectiva realització de les jornades tècniques requerirà l'autorització de la Direcció General de Formació i Qualificació Professional.  
Article 6. Sol·licituds  
1. Cada sol·licitud haurà de contenir una sola acció i es dirigirà a la directora general del SERVEF, d'acord amb el model normalitzat que podrà obtenir-se a través de la pàgina web del SERVEF (www.servef.es).  
Aquestes sol·licituds podran presentar-se en els registres i oficines del SERVEF, així com en tots aquells a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. A la sol·licitud haurà d'adjuntar-se la documentació descrita en l'article 7.  
3. El termini de presentació de sol·licituds serà de 30 dies naturals a partir de l'endemà de la publicació de la present convocatòria en el Diari Oficial de la Generalitat Valenciana, d'acord amb el 48.4 de la Llei 30/1992, de 26 de novembre.   
Article 7. Documentació  
1. L'entitat juntament amb la sol·licitud haurà d'incloure:  
A) Documentació administrativa:  
a) Poder vàlid en dret que acredite les facultats de representació del firmant de la sol·licitud per a actuar en nom de la persona jurídica sol·licitant.  
b) Fotocòpia de la targeta d'identificació de l'entitat i del document d'identitat de la persona que actua en nom i representació de la persona jurídica sol·licitant.  
c) Fotocòpia dels estatuts degudament legalitzats.  
d) Documents acreditatius de la inscripció de l'entitat en el registre administratiu corresponent i de reunir els requisits establits per a ser entitat beneficiària de la subvenció que sol·licita.  
e) Comptes de resultats o pressupostos dels tres últims exercicis als efectes previstos en l'article 4.3 de la present ordre.  
f) Declaració de no trobar-se sotmés a alguna de les circumstàncies establides en l'article 13, apartats 2 i 3, de la Llei 38/2003 de 17 de novembre, General de Subvencions, que impedeixen obtenir la condició de beneficiari.  
g) En el cas que l'entitat sol·licite la realització de més d'una acció haurà d'aportar un certificat de la Seguretat Social del nombre de treballadors assalariats que cotitzen pel concepte de formació professional en el període corresponent a juliol i desembre de 2005.  
h) Dades de domiciliació bancària segons model normalitzat facilitat a aquest efecte (fitxa de manteniment de tercers).  
i) Documentació acreditativa de trobar-se al corrent de les obligacions tributàries i amb la Seguretat Social, de conformitat amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa de la qual haurà d'estendre's a la data de finalització del termini de presentació de sol·licituds. Entre aquesta documentació, i només respecte d'aquella que corresponga a l'Agència Estatal Tributària, haurà d'aportar-se una autorització expressa al SERVEF per a demanar davant de l'Agència Estatal de l'Administració Tributària les dades tributàries expressives d'estar al corrent en el compliment de les obligacions fiscals, mitjançant l'ompliment del corresponent model normalitzat. En el supòsit de falta d'autorització, haurà de presentar-se un certificat d'estar al corrent de les obligacions tributàries, la validesa del qual haurà d'estendre's a la data de finalització del termini de presentació de sol·licituds.  
j) En el cas que els documents corresponents als apartats a), b), c), d) i e) ja estigueren en poder de l'administració, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i que no hagen transcorregut més de cinc anys des de la finalització del procediment a què corresponguen.  
B) Annex a la sol·licitud i annexos de col·laboració si és el cas, d'acord amb els models normalitzats publicats en la pàgina web del SERVEF.  
C) Descripció del projecte d'acord amb el model normalitzat publicats en la pàgina web del SERVEF.  
Article 8. Valoració tècnica  
La Direcció General de Formació i Qualificació Professional del SERVEF procedirà a la valoració dels projectes d'accions complementàries i d'acompanyament a la formació, tenint en compte els criteris següents:  
a) Adequació del projecte a les exigències tècniques de les distintes accions subvencionables. Aquest apartat tindrà un pes de 60 punts en la valoració final.  
b) Capacitat acreditada per a desenvolupar el projecte presentat, tenint en compte per a això experiències anteriors i els mitjans personals i materials posats a disposició per a l'execució del projecte. Aquest apartat tindrà un pes de 25 punts en la valoració final.   
c) Pressupost del projecte. Es concedirà major puntuació al projecte més econòmic. Aquest apartat tindrà un pes de 15 punts en la valoració final.  
El desenvolupament d'aquests criteris es publicarà en la pàgina web del SERVEF.  
Article 9. Càlcul de la subvenció  
Una vegada ordenades les sol·licituds en funció de la seua valoració tècnica, la subvenció que s'atorgarà a cada acció es calcularà tenint en compte el cost estimat de les activitats i els conceptes sol·licitats, el nombre de projectes que calga finançar i els costos màxims per a cada una d'aquestes.  
Si es detectaren fases, activitats o apartats de costos no elegibles, es descomptaran del pressupost sol·licitat per a calcular la subvenció del projecte.  
A l'efecte d'aquesta convocatòria, es consideraran costos finançables els costos directes i els costos associats, arreplegats en l'annex de l'Ordre TAS/2.782/2004, de 30 de juliol.  
En el cas que dues propostes o més per al desenvolupament de la mateixa acció obtinguen la mateixa valoració tècnica total, se seleccionarà la que haja sol·licitat menor finançament, i si aquest fóra igual, la que haja obtingut major puntuació en el segon bloc de valoració.  
L'import màxim de la subvenció per acció serà de 70.000 €. En el cas d'incloure la realització d'una jornada de difusió, el límit serà de 75.000 €.  
Article 10. Proposta de resolució  
1. Els resultats de la valoració del projecte seran sotmesos a informe d'una comissió de treball, d'acord amb el que preveu l'article 16 del Decret 155/2000, de 17 d'octubre, pel qual es regula el Consell Valencià de Formació Professional.  
La Direcció General de Formació i Qualificació Professional, a la vista de l'expedient i de l'informe de la Comissió de Treball, formularà una proposta de resolució provisional, degudament motivada, que es notificarà als interessats i se'ls concedirà un termini de 10 dies per a presentar al·legacions.  
Es podrà prescindir del tràmit d'audiència quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En aquest cas, la proposta de resolució tindrà caràcter de definitiva.  
2. Quan l'import de la subvenció de la proposta de resolució provisional siga inferior al que figura en la sol·licitud presentada, si el beneficiari preveu algun canvi en les condicions de desenvolupament del projecte respecte a allò que s'ha indicat en la sol·licitud, podrà reformular-lo i comunicar les modificacions previstes a la Direcció General de Formació i Qualificació Professional.  
Examinades les al·legacions adduïdes, si és el cas, pels interessats, es formularà la proposta de resolució definitiva.  
Article 11. Resolució  
1. A la vista de la proposta de resolució definitiva, la directora general del SERVEF, o l'òrgan en què delegue, resoldrà el procediment.  
El termini màxim per a resoldre i notificar la resolució del procediment no podrà excedir quatre mesos, comptats des de la data de publicació de la present ordre. Si transcorregut aquest termini no s'haguera dictat una resolució, la sol·licitud podrà entendre's desestimada per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 44/1999, de 13 de gener, en relació amb el que disposa l'article 55 de la Llei 9/2001 de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.  
2. Les resolucions dictades per la directora general del SERVEF a l'empara de la present ordre esgoten la via administrativa, i contra aquestes podrà interposar-se un recurs contenciós administratiu en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que es considere procedent.  
Article 12. Bestreta de la subvenció  
Una vegada dictada la resolució de concessió, es podrà anticipar, amb la presentació prèvia d'un aval a favor de la Generalitat Valenciana en la forma legalment prevista, fins al 75% de la subvenció concedida a l'entitat beneficiària.  
En cap cas podran realitzar-se pagaments anticipats a beneficiaris en els supòsits previstos en l'apartat 4, paràgraf tercer, de l'article 34 de la Llei 38/2003, de 17 de novembre, General de Subvencions.  
Article 13. Obligacions del beneficiari  
Sense perjuí de les obligacions establides en la present ordre i en l'article 14 de la Llei 38/2003,de 17 de novembre, General de Subvencions, són obligacions dels beneficiaris les contingudes en l'apartat quinze de l'Ordre TAS/2.782/2004, de 30 de juliol, per la qual s'estableixen les bases reguladores de la concessió de subvencions públiques destinades a la realització de les accions complementàries i d'acompanyament a la formació, en desplegament del Reial Decret 1.046/2003, d'1 d'agost, pel qual es regula el subsistema de formació professional.  
Article 14. Termini de realització de les accions i publicació dels resultats.  
Les accions podran realitzar-se des de la firma de la resolució d'aprovació fins al 31 de maig de 2007, moment en què hauran de presentar el resultat final íntegre, conforme al que disposa el projecte aprovat.  
El resultat final de les indicades accions podrà ser difós pel SERVEF mitjançant qualsevol procediment que considere oportú, indicant el seu caràcter d'accions complementàries i d'acompanyament a la formació contínua.  
Article 15. Despeses subvencionables i justificació de costos  
El beneficiari haurà de justificar els costos en què haja incorregut en l'execució de les accions complementàries i d'acompanyament a la formació, d'acord amb el que estableix l'apartat dèsset de l'Ordre TAS/2.782/2004, de 30 de juliol.  
Article 16. Liquidació econòmica de les subvencions  
1. Per a procedir a la liquidació final de la subvenció, el beneficiari haurà d'omplir i remetre al SERVEF, dins del termini màxim d'un mes després de la finalització del projecte, sempre abans del 30 de juny de 2007, i d'acord amb els models normalitzats:  
a) Documentació justificativa dels costos relatius a l'execució del projecte.  
b) Justificant d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas.  
2. Quan no s'haguera presentat la documentació justificativa a què es refereix el punt un anterior, o la documentació presentada fóra insuficient per a considerar correctament justificada la subvenció concedida, la directora general del SERVEF, o l'òrgan en què delegue, determinarà la quantitat que ha de reintegrar el beneficiari, responent al principi de proporcionalitat en funció dels costos justificats i l'execució certificada, i informarà els beneficiaris de les insuficiències observades perquè en el termini de 15 dies siguen esmenades.  
Transcorregut el termini indicat en el paràgraf anterior sense que s'haguera presentat la documentació o si la documentació aportada no esmena les insuficiències detectades, la directora general del SERVEF, o l'òrgan en què delegue, dictarà l'acord d'iniciació del procediment de reintegrament, de conformitat amb el que estableixen els articles 30.8 i 37 de la Llei 38/2003, de 17 de novembre, General de Subvencions, tot això sense perjuí de la normativa aplicable en matèria d'infraccions i sancions.  
Article 17. Seguiment, control i avaluació  
El SERVEF, amb el suport tècnic que amb aquest fi puga demanar, realitzarà les actuacions de seguiment, control i avaluació dels projectes subvencionats, a fi de comprovar-ne el desenvolupament i verificar el compliment de les condicions i els requisits establits en aquesta ordre, d'acord amb el que estableixen els apartats dènou i vint de l'Ordre TAS/2.782/2004, de 30 de juliol.  
Disposicions finals   
Primera  
En allò no previst en la present ordre, s'aplicarà l'Ordre TAS/2.782/2004, de 30 de juliol, així com la normativa bàsica continguda en la Llei 38/2003, de 17 de novembre, General de Subvencions i la normativa autonòmica en vigor continguda en el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana.  
Segona  
La present ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present ordre.  
Quarta  
Contra el present acte, que posa fi a la via administrativa, els interessats podran interposar un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.  
València, 1 de setembre de 2006   
El conseller d'Economia, Hisenda i Ocupació,  
GERARDO CAMPS DEVESA